Papa Roach

 
Papa Roach on Ameerika rokkansambel, mis alustas tegevust 1993. aastal.
Ajalugu.
Algusaastad (1993–1995).
Papa Roachi moodustamine sai alguse 1993. aasta jaanuaris, kui laulja Jacoby Shaddix ja trummar Dave Buckner kohtusid Vacaville'i keskkooli jalgpalliväljakul. Hiljem liitusid nendega soolokitarrist Jerry Horton, rütmikitarrist Anne Mikolajcik, Ben Luther ja bassist Will James. Nad otsustasid osaleda kooli talendivõistlusel, esitades Jimi Hendrixi laulu "Fire". Talendivõistlust nad siiski ei võitnud. 1993. aasta märtsis lahkus bändist Ben Luther, peale seda lahkus bändist Anne Mikolajcik. 
1994. aastal andis Papa Roach välja oma esimese EP "Potatoes for Christmas".
Old Friends from Young Years ja plaadileping (1996–1999).
4. veebruaril 1997 ilmus bändi debüütalbum "Old Friends from Young Years". Sel ajal tuuritasid nad aktiivselt koos selliste bändidega nagu Incubus, Powerman 5000, Hed PE, Snot, Far ja Static-X.
1998. aastal andis Papa Roach välja EP "5 Tracks Deep", mida müüdi esimese kuu jooksul üle 1000 eksemplari. 1999. aastal andis bänd välja EP "Let 'Em Know". Selle edu pälvis Warner Music Group'i tähelepanu. Warner eraldas bändile tagasihoidliku rahastuse viieloolise reklaamdemo CD tootmiseks.
Warnerile ei avaldanud demo muljet ja plaadifirma otsustas bändile lepingut mitte pakkuda. Avaldamata plaadil olid lood "Infest", "Last Resort", "Broken Home", "Dead Cell" ja "She Loves Me Not".
Varsti pärast seda pakkus DreamWorks Records bändile plaadilepingut.
Peavoolu edu, Infest, Lovehatetragedy ja Getting Away with Murder (2000–2005).
Pärast plaadilepingu sõlmimist DreamWorks Recordsiga 1999. aasta oktoobris, läks Papa Roach stuudiosse, et salvestada album "Infest". Album ilmus 25. aprillil 2000 ja seda müüdi esimesel nädalal 30 001 eksemplari.
2000. aasta lõpus tuuritas bänd Ühendkuningriigis, näidates sellega oma ülemaailmse populaarsuse kiiret kasvu. Lugu "Blood Brothers" kõlas ka populaarses videomängus "Tony Hawk's Pro Skater 2".
Pärast ülemaailmset turneed valmis bändil album, mis algselt kandis pealkirja "Born to Rock", kuid hiljem "Lovehatetragedy". Album ilmus USA-s 18. juunil 2002. Kuigi albumit ei müüdud ​​rohkem kui "Infesti", saavutas see kõrgemad edetabelikohad nii USA kui ka Ühendkuningriigi albumite edetabelites.
Albumilt ilmusid singlid "She Loves Me Not" ja "Time and Time Again"
2003. aasta lõpus kirjutas ja salvestas Papa Roach oma kolmanda albumi, mille tööpealkiri oli "Dancing In the Ashes", kui see ilmus npealkirjaga "Getting Away with Murder" 2004. aasta augustis. Albumit aitas produtseerida Howard Benson. Pärast seda filmiti muusikavideo singlile "Getting Away with Murder". See oli esimene Papa Roachi album, millel ei olnud räppimist. Album oli edukam kui "Lovehatetragedy". Album oli peamiselt edukas tänu albumi teise singli "Scars" edule. Praeguseks on albumit müüdud üle miljoni eksemplari ja album pälvis plaatinaplaadi sertifikaadi.
The Paramour Sessions ja Metamorphosis (2006–2009).
12. septembril 2006 andis Papa Roach välja oma neljanda albumi "The Paramour Sessions". Bänd andis albumile nime albumi salvestuskoha järgi, milleks oli Los Angeleses asuv Paramour Mansion. Albumi esimene singel "...To Be Loved" ilmus 2006. aasta augustis. Sellele järgnesid "Forever" 2007. aasta jaanuaris ja "Time Is Running Out" 2007. aasta juulis.
Bänd alustas albumi reklaamiturneed 2006. aasta augustis. 2006. aasta oktoobris tegi Papa Roach koos Guns N' Rosesiga kaasa nende Chinese Democracy turneel.
2008. aastal teatati, et trummar Dave Buckner lahkub bändist.
2008. aasta oktoobris filmis Papa Roach muusikavideo singlile "Hollywood Whore". Sellele järgnes singel "Lifeline" 2009. aasta jaanuaris. Papa Roachi kuues stuudioalbum "Metamorphosis" ilmus 2009. aasta märtsis.
"Metamorphosis" jõudis Billboard 200 edetabelis 10 parima hulka, saavutades 8. koha.
The Connection ja F.E.A.R. (2012–2015).
Papa Roach naasis stuudiosse 2011. aasta novembris, et alustada tööd oma järgmise albumi jaoks. Albumi esimene singel "Still Swingin" ilmus 2012. aasta juulis. Album "The Connection" ilmus 2012. aasta oktoobris.
2014. aasta 3. veebruaril teatas bänd, et naaseb uue albumi salvestamise jaoks stuudiosse.
24. aprillil 2014 avalikustas Jacoby Shaddix Loudwire'le antud intervjuus tulevase albumi laulude pealkirjad, sealhulgas "Never Have to Say Goodbye" ja "Face Everything and Rise".
Papa Roachi kaheksas stuudioalbum "F.E.A.R." ilmus 2015. aasta jaanuaris.
Crooked Teeth, Who Do You Trust? ja Ego Trip (2016–2022).
26. jaanuaril 2016 teatas Papa Roach, et nad hakkavad järgmisel nädalal oma uut albumit kirjutama. Juulis esinesid nad Alternative Press Music Awardsil. Albumi esimene singel "Help" ilmus 2017. aasta veebruaris. Album "Crooked Teeth" ilmus 2017. aasta mais. Album debüteeris Billboard 200 edetabelis 20. kohal ja Billboard Top Hard Rock Albumsi edetabelis esikohal.
Papa Roachi stuudioalbum "Who Do You Trust?" ilmus 2019. aasta jaanuaris ja album "Ego Trip" 2022. aasta aprillis.